ભાલ બચાવો સમિતિના અધ્યક્ષ પ્રદ્યુમ્નસિંહ ચૂડાસમા ધોલેરા સર અને સ્માર્ટ સિટી પ્રોજેક્ટને પર્યાવરણ વિભાગની મંજૂરી મળી રહે તે માટે સરકારે કઈ હદે જૂઠ ચલાવ્યું તેની વાત કરતાં કહે છે કે, “સરના અધિકારીઓ સાથેની અમારી પ્રથમ મિટિંગ દરમિયાન અમે એવી રજૂઆત કરી હતી કે જ્યાં સુધી પર્યાવરણ મંત્રાલય તરફથી વેળાવદર નેશનલ પાર્કના ઈકો સેન્સિટિવ એરિયા અને દરિયાકાંઠાની સીઆરઝેડની લીલીઝંડી ન મળી જાય ત્યાં સુધી કોઈ પ્લાનિંગ કરી શકાય નહીં. પર્યાવરણ એક્ટ ૧૯૭૬ની જોગવાઈ મુજબ અભયારણ્ય કે રાષ્ટ્રીય ઉદ્યાનની આસપાસના ઈકો સેન્સેટિવ ઝોનમાં પૂર્વમંજૂરી વિના કોઈ બાંધકામ કરવામાં આવે તો તે ફોજદારી ગુનો બને છે. કોઈ સંસ્થા કે સરકારી અધિકારી તેનો ભંગ કરે તો તેના પર ફોજદારી કેસ દાખલ થઈ શકે, રૂ. ૫ાંચ લાખ સુધીનો દંડ અને બે વર્ષની સજા સુધીની જોગવાઈ છે. ધોલેરા સરનો અંદાજિત અડધો વિસ્તાર વેળાવદરના કાળિયાર નેશનલ પાર્કના ઈકો સેન્સેટિવ ઝોનમાં આવે છે. છતાં પર્યાવરણ મંત્રાલયની પૂર્વમંજૂરી વિના અહીં સરનું પ્લાનિંગ શરૂ કરાયું હતું. નિયમ મુજબ જે તે સંસ્થા કે કંપનીએ પ્રથમ પર્યાવરણ મંત્રાલયની મંજૂરી મેળવવી પડે. એ માટે તેણે જે તે વિસ્તારની જમીન, જીવજંતુ, દરિયાની સ્થિતિ વગેરેને લઈને અહેવાલ તૈયાર કરવાનો હોય છે. જેને સેન્સેટ રિપોર્ટ કહે છે. ધોલેરા સર ઓથોરિટીએ આ રિપોર્ટ એક ખાનગી કંપની પાસે તૈયાર કરાવેલો. એ રિપોર્ટમાં ધોલેરા સરની હદથી માંડી ૫૯૫ મીટર દૂર વેળાવદરનું કાળિયારનું રાષ્ટ્રીય ઉદ્યાન બતાવાયું. પણ પર્યાવરણ મંત્રાલય સમક્ષ રજૂ કરાયેલી અરજીમાં ગુજરાત સરકારે આ બાબતનો ઉલ્લેખ જ કર્યો નહીં.